**Anotimpul iubirii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Deschid fereastra și privesc în zare,

Magnolii văd cu părul despletit

În primăvara care mi-a șoptit

Că semeni cu sirenele din mare.

În fiecare zi caut o cale

Să te iubesc, măcar un anotimp,

Când înflorești în Eden sau Olimp

Și-n ochii tăi sunt lacrimi siderale.

Deschid fereastra și te prind în palmă,

Pe buze roua parcă e rubin,

Privesc spre zei, la tine mă închin

Și marea la picioare-ți cântă calmă.

- Pe plajă ţi-am lăsat un ciob de stea

Ştiu că-l vei şlefui ca pe-un sonet,

Apoi de buze-l vei atinge-ncet

Şoptind uşor: „Tu eşti, minunea mea?”

Va tresări întreagă depărtarea

Ce ne separă de un veac-lumină,

Zâmbind îţi voi întinde mâna fină

Iar zările îşi vor schimba culoarea.

Tulpina mi-e o nouă arcuire

Sub mângâierea tandră-a mâinii tale,

Mi-s umezi ochii, lacrimile-astrale,

Mă-ntrebi ce simt, eu îţi răspund: „Iubire”.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014